**TEABELEHT EESTI KEELE TASEMEEKSAMI SOORITAJALE**

Palume eesti keele tasemeeksamile tulles meeles pidada järgmist:

1. Eesti keele tasemeeksam algab täpselt kell 10. **Hilinejaid eksamile ei lubata.** Soovitame olla eksamipunktis 15‑20 minutit enne eksami algust. Eksamiruumi numbri saab teada seinal olevatest nimekirjadest.
2. Eksamile lubatakse järgmiste kehtivate dokumentide alusel: ID-kaart, pass, autojuhiluba, elamisluba.
3. Enne eksami algust tuvastab eksamikomisjon eksaminandi isiku ja kontrollib esitatud dokumente. Kui eksami läbiviijal ei õnnestu eksaminandi isikut tuvastada või tekib kontrollides kahtlus, et eksamil on vale isik või dokument pole ehtne, tuvastab isiku politsei.
4. Eksamitöö täitmisel:

* tuleb kirjutada loetava käekirjaga, käekirja tõttu ebaselged kohad loetakse veaks;
* tuleb kirjutada musta või sinise tindipliiatsi või pastakaga;
* **hariliku pliiatsiga kirjutatud ja/või tindipliiatsi või pastakaga ülekirjutatud eksamitööd loetakse kehtetuks;**
* parandused eksamitöös tuleb teha selgelt, tõmmates maha terve sõna, sümboli või numbri;
* ei ole lubatud kasutada korrektorpliiatsit;
* ei ole lubatud kasutada abimaterjale (sõnastikud, õpikud vms);
* ei ole lubatud kasutada eksamitöö tegemisel kellegi teise abi;
* ei ole lubatud kasutada mis tahes otstarbel mobiiltelefoni ja nutikella;
* ei ole lubatud kasutada kõrvaklappe;
* ei ole lubatud kasutada kuuldeaparaati arstitõendit esitamata;
* ei ole lubatud häirida eksamit;
* ei ole lubatud eksamitööde üleandmise ajal eksamitööd lehitseda või sinna midagi kirjutada.

1. **Kui eksamitöö hindamise käigus tuvastatakse kõrvalise abi kasutamine, hinnatakse eksamitöö 0 punktiga.**
2. Valikvastuste kirjutamisel tuleb kasutada suuri trükitähti (A, B, C jne). I ja J, C ja G peavad selgelt eristuma. Kui eksaminand on valikülesannetes ära märkinud mitu vastust, loetakse vastus valeks.
3. **Eksamikorra rikkumisel kõrvaldatakse eksaminand eksamilt ette hoiatamata.**
4. **Eksamikomisjoni esimehe loal võib erandkorras ruumist lahkuda komisjoni liikme saatel siis, kui eksamitöö esimene vihik on üle antud ja teine vihik pole veel kätte jagatud. Muul ajal ruumist lahkumisel loetakse selle eksaminandi eksam katkestatuks ja see fikseeritakse eksami toimumise protokollis**
5. Eksam koosneb kirjalikust ja suulisest osast. Eksam algab kirjutamisosaga. Järgnevad kuulamis- ning lugemisosa.
   1. *Eesti keele A2-taseme eksami kirjalik osa kestab 1 tund ning 50 min (kirjutamine 30 min, kuulamine 30 min, lugemine 50 min);*
   2. *Eesti keele B1-taseme eksami kirjalik osa kestab 2 tundi (kirjutamine 35 min, kuulamine 35 min, lugemine 50 min);*
   3. *Eesti keele B2-taseme eksami kirjalik osa kestab 3 tundi ning 5 min (kirjutamine 80 min, kuulamine 35 min, lugemine 70 min);*
   4. *Eesti keele C1-taseme eksami kirjalik osa kestab 3 tundi ning 15 min (kirjutamine 90 min, kuulamine 45 min, lugemine 60 min).*
6. Eksami suuline osa algab 15-20 minutit pärast kirjaliku osa lõppu. Eksami suulise osa läbivad eksaminandid nimekirja järgi. Kõikide eksaminandide suuline vastus salvestatakse, teine hindamine toimub salvestise järgi.
7. Eksam on sooritatud, kui eksaminand on kogunud vähemalt 60% võimalikust punktisummast. **Ühegi osaoskuse tulemus ei tohi olla 0 punkti.**
8. Eksamitulemused teatatakse 30 päeva pärast eksamit kirja või e-posti teel registreerumisavaldusel märgitud aadressil. Telefoni teel eksamitulemuste kohta informatsiooni ei anta.
9. Eksami toimumise päeva õhtul saadetakse I ja III kvartali eksaminandidele rahuloluküsitluse link.
10. Eksami sooritanud isikule vormistatakse eesti keele tasemeeksami elektrooniline tunnistus. Tunnistust saab soovi korral vaadata, alla laadida ning välja trükkida riigiportaalis [www.eesti.ee](http://www.eesti.ee). Eksaminandil on õigus 30 päeva jooksul pärast tasemeeksami tulemuse teatavaks tegemist esitada oma eksamitulemuse läbivaatamiseks vaie Haridus- ja Teadusministeeriumi vaidekomisjonile aadressil Munga 18, 50088 Tartu või e-posti aadressil **hm@hm.ee**.
11. **Isik, kes puudub eksamilt mõjuva põhjuseta või kelle eksamitulemus jääb alla 35% võimalikust punktisummast, saab eksami uuesti sooritada mitte varem kui kuue kuu möödumisel eksami toimumisest.** Piirangut ei kohaldata, kui isik tühistab eksamile registreerumise vähemalt **7** päeva enne eksami toimumist. Registreeringut saab tühistada telefonil **7 350 500** või e-posti aadressil info@harno.ee. Isikul, kes puudus eksamilt mõjuval põhjusel ning kes soovib eksamit sooritada enne 6 kuu möödumist, tuleb 30 päeva jooksul esitada Haridus-ja Noorteametile selgitus puudumise kohta (tervislike põhjuste korral lisada arstitõend) ning lisada eksamile registreerumise avaldus.